३४ हजारभन्दा बढी बिरुवा रोपियो
गुल्मीका विभिन्न स्थानमा ३४ हजारभन्दा बढी बिरुवा रोपिएको छ ।  गत असार १५ गतेदेखि हालसम्म जिल्लाका सामुदायिक वन क्षेत्र तथा राष्ट्रिय वन क्षेत्रमा विभिन्न कार्यक्रम अन्तर्गत ३४ हजार ९०९ बिरुवा रोपिएको डिभिजन वन कार्यालयका सूचना अधिकारी मुना शर्माले जानकारी दिनुभयो ।
रमेश विश्वकर्मागुल्मी, भदौ २० गते । गुल्मीका विभिन्न स्थानमा ३४ हजारभन्दा बढी बिरुवा रोपिएको छ ।  गत असार १५ गतेदेखि हालसम्म जिल्लाका सामुदायिक वन क्षेत्र तथा राष्ट्रिय वन क्षेत्रमा विभिन्न कार्यक्रम अन्तर्गत ३४ हजार ९०९ बिरुवा रोपिएको डिभिजन वन कार्यालयका सूचना अधिकारी मुना शर्माले जानकारी दिनुभयो ।सूचना अधिकारी शर्माका अनुसार डिभिजन वन कार्यालयबाट वितरण गरिएका बिरुवाहरू जिल्लाका विभिन्न स्थानमा २८.३८ हेक्टर क्षेत्रफलमा वृक्षारोपण गरिएको छ । खयर, खोटेसल्ला, तेजपात, चिउरी, पैयुँ, गुलमोहर, टुनी, लप्सी, अमला, निमारो, हर्रो, बर्रो, बेल, बाँस, खयरलगायतका बिरुवा रोपण गरिएको छ । धुर्कोट गाउँपालिका–५ मा रहेको सम्मान राष्ट्रिय वन क्षेत्रमा कूल ३.०८ हेक्टर क्षेत्रफलमा पाँच हजार दश सङ्ख्यामा खयर, खोटेसल्ला, तेजपात, चिउरी, पैयुँ, गुलमोहर, टुनी, लप्सी, अमलाका बिरुवा रोपण गरिएको छ । मालिका गाउँपालिका–१ मा रहेको तिखेचुली सामुदायिक वनमा कूल १ हेक्टर क्षेत्रफलमा एक हजार ६०० सङ्ख्यामा निमारो, अमला, टुनी, हर्रो, बर्रो लप्सीलगायतका बिरुवा रोपण गरिएको छ । मुसिकोट नगरपालिका–४ मा रहेको पैयाढीक सामुदायिक वनमा ०.५६ हेक्टर क्षेत्रफलमा ८०० तेजपातका बिरुवा रोपण गरिएको डिभिजन वन कार्यालयले जनाएको छ । सत्यवती गाउँपालिका–२ मा रहेको सिद्ध गुफा सामुदायिक वनमा १.४ हेक्टर क्षेत्रफलमा दुई हजार २४० सङ्ख्यामा चिउरी, अमला, बेल, बाँसका बिरुवा रोपण गरिएको छ । सोही वडाकै रानीवन सामुदायिक वनमा १.२९ हेक्टर क्षेत्रफलमा दुई हजार १६९ सङ्ख्यामा चिउरी, अमला, खयरलगायतका बिरुवा रोपण गरिएको छ । सोही गाउँपालिकाकै वडा –४ मा रहेको रिप देउराली सामुदायिक वनमा १.७ हेक्टर क्षेत्रफलमा दुई हजार ७२० सङ्ख्यामा चिउरी र अमलाका बिरुवा रोपण गरिएको छ । रुरुक्षेत्र गाउँपालिका–१ मा रहेको भ्यू पाइन्ट सार्वजनिक क्षेत्रमा ०.८५ हेक्टर क्षेत्रफलमा एक हजार ६०० सङ्ख्यामा अमलाका बिरुवा रोपण गरिएको छ । सोही गाउँपालिकाकै वडा –४ मा रहेको भालुखोला सामुदायिक वनमा ०.८५ हेक्टर क्षेत्रफलमा एक हजार ३६० सङ्ख्यामा अमला, बाँस, खयरका बिरुवा रोपण गरिएको छ । छत्रकोट गाउँपालिका–३ मा रहेको छत्रदेवी हरियाली सामुदायिक वनमा १.६५ हेक्टर क्षेत्रफलमा दुई हजार ६४० सङ्ख्यामा तेजपात, बाँस, अमलाका बिरुवा रोपण गरिएको छ । सोही वडाकै शृङ्गार सामुदायिक वनमा ०.८५ हेक्टर क्षेत्रफलमा एक हजार ३६० सङ्ख्यामा तेजपात र बाँसका बिरुवा रोपण गरिएको सूचना अधिकारी मुना शर्माले जानकारी दिनुभयो । त्यस्तै, मालिका गाउँपालिका, रेसुङ्गा नगरपालिका र सत्यवती गाउँपालिकाका विभिन्न स्थानमा १५ हेक्टर क्षेत्रफलमा १३ हजार ४१० सङ्ख्यामा ओखरका बिरुवा लगाइएको छ । वनको उत्पादन बढाउन, आर्थिक महत्वका बिरुवा रोपणसँगै वनमा आर्थिक सुधार कायम गर्न वृक्षारोपण गरिएको बताउँदै उहाँले बाढीपहिरो नियन्त्रण गर्न यसरी विभिन्न स्थानमा वृक्षारोपण गरिएको उल्लेख गर्नुभयो । त्यस्तै, नागरिकको मागअनुसार निःशुल्क बिरुवा वितरण गरी वृक्षारोपण धेरैभन्दा धेरै होस् भन्ने चाहना राखिएको उहाँले बताउनुभयो । 